Sklep Skupnega odbora EGP

št. 167/1999

z dne 26. novembra 1999

o spremembi Priloge IV (Energetika) k Sporazumu EGP

SKUPNI ODBOR EGP JE -

ob upoštevanju Sporazuma o Evropskem gospodarskem prostoru, kakor ga spreminja Protokol o prilagoditvi Sporazuma o Evropskem gospodarskem prostoru, v nadaljnjem besedilu "Sporazum", in zlasti člena 98 Sporazuma,

ob upoštevanju naslednjega:

(1) Priloga IV k Sporazumu je bila spremenjena s Sklepom št. 29/1999 Skupnega odbora EGP z dne 26. marca 1999 [1].

(2) Direktiva Sveta 90/547/EGS z dne 29. oktobra 1990 o tranzitu električne energije po prenosnih omrežjih [2] je vključena v Prilogo IV k Sporazumu.

(3) Subjekti in omrežja, ki jih vključuje Direktiva Sveta 90/547/EGS so navedeni v prilogi Direktive, in subjekti in omrežja, pomembni za uporabo Direktive v zvezi z državami EFTE, so navedeni v Dodatku 1 k Prilogi IV k Sporazumu.

(4) Točka 8 (a)(iii) Priloge IV k Sporazumu navaja, da vsak od zadevnih subjektov lahko zahteva, da so pogoji tranzita za trgovino med Skupnostjo in državo EFTE predmet spravnega postopka, ki ga določi Skupni odbor EGP.

(5) Evropska Komisija je s Sklepom 92/167/EGS z dne 4. marca 1992 o ustanovitvi Strokovnega odbora za tranzit električne energije po omrežjih [3] določila, da ta odbor v Skupnosti deluje tudi kot spravni organ, kakor je predvideno v členu 3(4) Direktive 90/547/EGS.

(6) Glede na trgovino med Skupnostjo in posamezno državo EFTE je treba ustanoviti spravni odbor za obravnavo zahtev zadevnih subjektov za spravo.

(7) Spravni postopek, ki se uporablja skladno s točko 8(a)(iii) Priloge IV, je treba vključiti v Sporazum -

SKLENIL:

Člen 1

V točki 8 (a)(iii) (Direktiva Sveta 90/547/EGS) Priloge IV k Sporazumu se besedilo "spravnega postopka, ki ga določi Skupni odbor EGP" nadomesti s "spravnega postopka iz Dodatka 4".

Člen 2

Priloga IV k Sporazumu se spremeni, kakor je določeno v prilogi k temu sklepu.

Člen 3

Ta sklep začne veljati 27. novembra 1999 pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma.

Člen 4

Ta sklep se objavi v sklopu EGP in v Dopolnilu EGP Uradnega lista Evropskih skupnosti.

V Bruslju, 25. novembra 1999

Za Skupni odbor EGP

Predsednik

N. v. Liechtenstein

[1] UL L 266, 19.10.2000, str. 5.

[2] UL L 313, 13.11.1990, str. 30.

[3] UL L 74, 20.3.1992, str. 43.

--------------------------------------------------

PRILOGA

k Sklepu št. 167/1999 Skupnega odbora EGP

K Prilogi IV k Sporazumu se kot nov Dodatek 4 doda naslednje:

DODATEK 4

Na zahtevo zadevnega subjekta so pogoji tranzita za trgovino z električno energijo med državo EFTE in Skupnostjo predmet spravnega postopka.

Člen 1

Spravni odbor, v nadaljnjem besedilu "Odbor", se ustanovi priložnostno na pobudo Evropske komisije ali Nadzornega organa EFTA.

Člen 2

Odgovornosti

Naloga Odbora je, da v primeru določenih zahtev za tranzit na zahtevo pogajalskih strank predlaga spravne kompromise.

Člen 3

Sestava

Odbor sestavlja osem članov, in sicer:

- trije predstavniki visokonapetostnih omrežij, ki niso vpleteni v pogajanja v zvezi z določeno zahtevo za tranzit, za katero se zahteva sprava. Usposobljenost in praktične izkušnje predstavnikov na področju tranzita električne energije morajo biti široko priznane. Izbereta jih predsednik in poročevalec izmed 18 predstavnikov visokonapetostnih omrežij držav članic Evropske unije in držav EFTE. Teh 18 predstavnikov je 15 predstavnikov omrežij, ki so članice Strokovnega odbora za tranzit električne energije po omrežjih [1] in trije predstavniki visokonapetostnih omrežij držav EFTE, ki jih je izbral Nadzorni organ EFTA,

- predstavnik Evropske komisije in predstavnik Nadzornega organa EFTA,

- dva neodvisna izvedenca, eden iz Skupnosti in eden iz države EFTE. Predsednik in poročevalec imenujeta ta dva neodvisna izvedenca iz seznama, ki se pripravi skupaj z Evropsko komisijo in Nadzornim organom EFTA in objavi v sklopu EGP in v Dopolnilu EGP Uradnega lista Evropskih skupnosti,

- prestavnik Eurelectrica/Nordela, ki ga skupno imenujeta predsednik in poročevalec.

Člani odbora ne smejo biti državljani države, ki je vpletena v pogajanja za tranzit, ali v njej stalno prebivati. Dejanskemu ali navideznemu nasprotju interesov se je treba izogibati.

Člen 4

Delovanje

1. Odboru predseduje:

- predstavnik iz Komisije, če subjekt zahteva, da se sprava opravi v Skupnosti.

- predstavnik iz Nadzornega organa EFTA, če subjekt zahteva, da se sprava opravi v državi EFTE.

Ta dva zastopnika skupaj ustanovita Odbor.

2. Organ, ki ne predseduje, deluje kot poročevalec, medtem ko organ, ki predseduje, zagotovi storitve sekretariata za Odbor.

3. Sestanki Odbora potekajo v Bruslju ali drugje, če se predsednik in poročevalec strinjata.

4. Odbor sprejme svoj poslovnik.

Člen 5

Sprava

1. Le stranke v sporu v zvezi z določeno zahtevo za tranzit lahko zadevo predložijo Odboru.

2. Predsednik in poročevalec ne glasujeta.

3. Vsaka zahteva za spravo se mora obravnavati.

4. Tri predstavnike omrežij, ki so vpleteni v pogajanja o določeni zahtevi za tranzit, za katero se je zahtevala sprava prek Odbora, se povabi, da predstavijo svoja stališča.

5. Po razpravi Odbora poročevalec oblikuje spravni kompromis, s katerim bo verjetno soglašalo šest članov Odbora, ki imajo pravico glasovati. V primeru nesoglasja poročevalec oblikuje spravni kompromis, s katerim bo verjetno soglašala večina istih šestih članov. V tem primeru se mnenje manjšine članov zabeleži v zapisnik.

6. Predsednik čim prej, najkasneje pa pred koncem trimesečnega obdobja od datuma, ko je Komisija predložila zahtevek za spravo, strankam predloži spravni kompromis, kateremu je priloženo mnenje manjšine.

7. Izid spravnega postopka nima zavezujoče moči.

8. Predstavniki zadevnih držav lahko v spravnem postopku sodelujejo kot opazovalci.

Člen 6

Zaupnost

Člani odbora in opazovalci ne smejo razkrivati informacij, ki so jih pridobili z delom v Odboru, če jih predsednik obvesti, da je zahtevano mnenje ali sproženo vprašanje zaupne narave.

[1] Sklep Komisije 92/167/EGS z dne 4. marca 1992 (UL L 74, 20.3.1992, str. 43).

--------------------------------------------------